Salaysay ni Eden A. Alviar
(Tuloyna)
Naibati dagiti uppat a bangkay ken dagiti sibibiag a babbai ken ubbing a nakaposas ken nakagalut iti ruar ti compound, ket nagluganen dagiti US operatives iti Black Hawk ken Chinook Helicopters a nagsubli sadiay Bagram Airfield. Naitayab ti bangkay ni Bin Laden manipud Bagram agingga iti aircraft carrier USS Carl Vinson babaen ti V-22 Osprey Tiltrotor aircraft a binayabay dagiti dua a US Navy F/A-18 fighter jets. Naitabon ni Bin Laden iti baybay gapu ta awan ti pagilian a nayat a nangawat ti bangkayna. Immuna nga immawag ti US iti Saudi government a nangaprobar ti pannakaitabon ti bangkayna iti taaw kalpasan ti pannakaiwayat ti Muslim rites iti uneg ti USS Carl Vinson sadiay North Arabian Sea iti las-ud ti 24 nga oras nga ipapatayna.
Nagpatingga iti pannakapapatay ni Osama kalpasan ti agsangapulo a tawen a pananganup kenkuana dagiti operatiba ti US government. Naaddaan ti lead idi 2002 dagiti CIA operatives iti panangtuntonda ken ni Bin Ladin iti pannakaammoda a manipud idi 1998 a naatake iti missile dagiti kuta ni Bin Laden sadiay Afghanistan gapu iti pannakatuntonna gapu ti panagusarna it satellite phone, ket saanen a nagus-usar iti telepono wenno electronic gadget iti pannaki-komunikasionna kadagiti pasurotna iti Al Qaeda, ngem babaen ti matalekna a courier wenno mensahero. In-inut a nakompirmaran ti courier kabayatan ti interogasion dagiti natiliw a kameng ti Al Qaeda a nakabalud iti US Detention Camp sadiay Guantanamo Bay, Cuba a nakabaludan dagiti natiliw a terorista.
Naireport nga idi 2010, maysa a Pakistani Intelligence Officer ti napan iti US Embassy Station Chief sadiay Islamabad ken indiayana ti panangirakurakna iti ayan ni Bin laden kasukat ti $25 million a gunggona. Kalpasan a nakapasa ti opisial iti polygraph test, inrugin ti US ti surveillance kadagiti mapati a pagnaedan ni Bin Laden.
Babaen ti pannaka-wiretap ti masuspetsa a courier, dagiti CIA operatives ket natakuatanda idi Agosto 2010 ti ayanna ken sinurotda agingga iti Abbottabad compound a nagatapanda a sadiay ti paglemlemmengan ni Bin Laden.
Nagbasar dagiti CIA operatives kadagiti surveillance photos ken intelligence reports tapno maamuanda dagiti agnaed iti Abbottabad compound a nagturongan ti courier. Idi Septiembre 2010, nakompirmaran a ti compound ket nabangon a naisangrat a mangilemmeng ti naidumduma a tao a kas ken Bin Laden.
Nabangon ti tallo-kadsaaran a pasdek iti compound idi 2004 iti pagpatinggaan ti akikid ken natapok a kalsada. Naisaad daytoy iti uppat a kilometro ti kaadayona manipud iti sentro ti Abbottabad.
Ti Abbottabad ket agarup 160 kilometro ti kaadayona iti beddeng ti Afghanistan iti Daya a suli ti Pakistan. Agarup 1.3 a kilometro laeng ti kaadayona iti Pakistan Military Academy. Naisaad daytoy iti lote a mamin-walo a nalawlawa ngem dagiti kaarrubana. Nalikmut ti compound iti 12 – 18 a kadapan ti kangatona a konkreto a pader a naparabawan iti siitan a barut. Addaan iti dua a security gates, ken ti balkonahe ti maikatlo a kadsaaran ti pasdek ket addaan iti pribado a pader a pito a kadapan ti kangatona a nairanta tapno saan a makita ti natayag a tao kas ken ni Bin Laden a 6 feet 4 inches ti katayagna.
Ti compound ket awanan ti internet wenno landline telephone connections. Dagiti agindeg ket puoranda dagiti basurada, a saan kas kadagiti karrubada nga iruarda tapno makolekta. Saan met a makitkita dagiti agnaed iti compound dagiti karrubada.
Indauluan ti CIA ti surveillance ti compound, timmulong met iti operasion dagiti dadduma pay nga ahensia ti US pakairamanan ti National Security Agency, National Geospatial-Intelligence Agency, Office of the Director of National Intelligence, ken Defense Department. Dakkel a kantidad ti nausar iti intelligence gathering ta dagiti opisial ti CIA ket nagkiddawda idi 2010 ti autoridad a mangiyalokar ti pinupullo a million a dollar tapno mapunduan ti operasionda.
Nakapatpateg ti Operation Neptune Spear ta mismo a personal a binayabay ni Presidente Obama ti pannakaimplementarna agingga a napapatay dagiti operatiba ti US government ni Bin Laden a pundador ken lider dagiti terorista nga Al Qaeda.
Adu man a pondo ti binusbos ti US government iti pananganupda ken ni Bin Laden, saan a nasayang ta nagibusanen ti dakes nga aramid ti lider ti Al Qaeda idi 2011. Ngem kalpasan laeng ti dua a tawen, idi 2013, naglatak ti grupo nga Islamic State of Iraq and Syria nga idauluan ni Abu Bakr Al Baghdadi, a narungrongsot nga amang ngem ti Al Qaeda.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn